19.4.2010

LAUSUNTO

HELSINGIN KÄRÄJÄOIKEUS Porkkalankatu 13
00180 Helsinki

OIKEUSMINISTERIÖLLE
Viite:	Lausuntopyyntönne 29.3.2010
0M11/41/2009
0M031:00/2009
YMPÄRISTÖRIKOS- JA ALUSJÄTERIKOSDIREKTIIVIN VOIMAANSAATTAMINEN
Oikeusministeriö on pyytänyt Helsingin käräjäoikeudelta lausunnon ympäristön suojelusta rikosoikeudellisin keinoin annetun Euroopan parlamentin ja neuvoston direktiivin 2008/99/EY sekä alusten aiheuttamasta ympäristön pilaantumisesta ja säännösten rikkomisista määrättävistä seuraamuksista annetun direktiivin 2005/35/EY muuttamisesta annetun direktiivin 2009/123/EY täytäntöönpanoa koskevaa lainsäädäntöä valmistelleen työryhmän ehdotuksesta.
Käräjäoikeus toteaa, että ehdotettu lainsäädäntö on käräjäoikeuden toiminnan kannalta merkityksellinen rikosoikeudellisen lainkäytön näkökulmasta, ja esittää tästä lähtökohdasta lausuntonaan seuraavan.
Ympäristörikosdirektiivi
Ehdotetuista ympäristörikoslainsäädännön muutoksista keskeisin liittyy oikeushenkilön rangaistusvastuun ulottamisen uusiin rikoslajeihin eli koskemaan rikoslain 44 luvun 10, 11 ja 12 pykälissä rangaistavaksi säädettyjä ydinenergian käyttörikosta, räjähderikosta ja varomatonta käsittelyä. Lisäksi oikeushenkilöiden rangaistusvastuun ala laajentuisi säätämällä ehdotuksen mukaisesti eräitä nykyisin kemikaalilain 52 §:n 1 momentin nojalla kemikaalirikkomuksena rangaistavia pesuaineaineista annetun Euroopan parlamentin ja neuvoston asetuksen (EY) N:o 648/2004 vastaisia tekoja rikoslain 48 luvun 1 §:n mukaisesti ympäristön turmelemisena rangaistaviksi sekä eräitä nykyisin luonnonsuojelu- lain 58 §:n 2 momentin nojalla luonnonsuojelurikkomuksena rangaistavaksi säädettyjä luonnonvaraisten eläinten ja kasvien suojelusta niiden kauppaa sääntelemällä annetun neuvoston asetuksen (EY) N:o 338/1997 vastaisia tekoja rikoslain 48 luvun 5 §:n mukaisesti luonnonsuojelurikoksina rangaistaviksi. Lisäksi työryhmän ehdotuksessa esitetään tehtäväksi eräitä vähäisiä lähinnä täsmentäviä muutoksia lainsäädäntöön.
Käräjäoikeudella ei ole huomautettavaa työryhmän voimassa olevan rikosoikeudellisen lainsäädännön sisällöstä esittämiin näkökohtiin. Työryhmän ehdottamat muutokset ovat perusteltuja ympäristörikosdirektiivin voimaansaattamiseksi. Ehdotetut muutokset voimassaoleviin ympäristörikossäännöksiin ovat vähäisiä. Muutokset ehdotetaan toteutettavaksi tavalla joka vastaa voimassaolevan rikoslain sääntelymallia ja krimanalisointien laatimisen tekniikkaa. Työryhmän säädösehdotukset

ovat yhteensopivia voimassaolevan ympäristörikoslainsäädännön kanssa. Käräjäoikeudella ei ole huomautettavaa työryhmän säädösehdotuksiin.
Alusjäterikosdirektiivin muutosdirektiivi
Työryhmän ehdotuksessa arvioidaan alusjäterikosdirektiivin 2005/35/EY ja sitä täydentävän kumotun puitepäätöksen
2005/667/YOS velvoitteiden täyttyneen voimassa aikaisemmin olleen aluksista aiheutuvan ympäristön pilaantumisen ehkäisemisestä annetun lain (300/1979) ja sen jälkeen vastaavat velvoitteet sisältävän merenkulun ympäristönsuojelulain sekä rikoslain 48 luvun säännöksillä.
Ehdotuksessa arvioidaan myös muutosdirektiivin velvoitteiden koskevan sellaista rikosoikeudellista lainsäädäntöä, joka vastaa jo voimassa olevan lainsäädännön mukaisia velvoitteita. Käräjäoikeudella ei ole huomautettavaa työryhmän voimassa olevan rikosoikeudellisen lainsäädännön sisällöstä esittämiin näkökohtiin. Käräjäoikeus tästä lähtökohdasta yhtyy työryhmän johtopäätökseen, ettei alusjäterikosdirektiivin muutosdirektiivin täytäntöönpanosta aiheudu kotimaisen lainsäädännön muutostarvetta.
Lausunnon on valmistellut käräjätuomari Juha Saarenvirta.
Eero Takkunen Laamanni